**טלגראס** היתה קהילת רשת להפצה ומכירה בישראל של צמח הקנאביס וסם הקנאביס שמופק ממנו ועוד מגוון סמים קלים אחרים. זאת באמצעות שימוש באפליקציית טלגרם בה המסרים מוצפנים מקצה עד הקצה. הסוחרים ברשת מציעים משלוחי קנאביס מהירים עם אפשרות למתן ביקורות על איכות החומר והסוחרים. על פי הערכות מחזור הכספים בטלגראס עמד על כ-60 מיליון שקל בחודש והשתמשו בה למעלה מ-200 אלף ישראלים. להערכת גורמים במשטרה, עד 70% מהסחר בסמים בישראל בוצע באמצעות טלגראס.

משטרת ישראל מנסה להיאבק נגד סחר בקנאביס ברשת טלגראס בדרכים שונות, לרבות הפעלת סוכנים סמויים. ב-12 במרץ 2019, לאחר חקירה סמויה שנמשכה כשנה וחצי, עצרה המשטרה 42 בכירי הארגון, בהם מייסד הארגון ששהה באותה עת באוקראינה ושוחרר למעצר בית לאחר ארבעה חודשים. הוא הוסגר לישראל בעקבות החלטת בית המשפט באוקראינה. במרץ 2020 בית המשפט המחוזי מרכז קבע כי טלגראס יכול להיחשב לארגון פשיעה ומייסד הארגון, עמוס דב סילבר, הואשם בניהול ארגון פשיעה.

טלגרס חדלה מפעילות ב-23 ביולי 2023.

הקמה
----

את טלגראס ייסד עמוס דב סילבר לאחר סיום ריצוי מספר תקופות מאסר על רקע סחר בסמים קלים. שם הרשת נובע מהלחם בסיסים של המילים טלגרם וגראס. כשהשתחרר מהכלא, היגר סילבר לארצות הברית שם הוא פתח דף פייסבוק למסחר במריחואנה. הדף אפשר לסוחרי קנאביס להשתמש בקיר הפייסבוק שלו תחת שם בדוי כדי לפרסם את מרכולתם. הם תיקשרו עם לקוחות באמצעות תיוג הפרופיל שלו ואף העלו תמונות של החומר המוצע למכירה. בדף הפייסבוק נמכרו כ-2 קילוגרם קנאביס מדי יום בעוד סילבר לא לקח חלק במסחר או קיבל תשלום עבורו. עם גדילת השירות לכ–30 סוחרי קנאביס בעמוד, החליט סילבר במרץ 2017 להעביר את המסחר לאפליקציית הטלגרם בשם טלגראס. תוך שבוע מהקמתה, אלפים הצטרפו לשירות טלגראס. תחת סילבר עומדים פעילים בולטים נוספים:

* יוסי משי - גזבר הארגון, בן 34 מירושלים וכבר בגיל 19 הורשע בעבירות סמים. נודע בכינוי "גל".
* בראל לוי - סמנכ"ל תפעול בארגון, יוצא יחידת 8200.
* גלי עמר - ממלאת מקומו של עמוס דב סילבר בזמן שהוא כלוא בישראל. אשתו של סילבר דאז.

רק בספטמבר 2018 בלשים גרמנים הצליחו לתעד את שלושת ראשי טלגראס יחדיו.

פעילות
------

מאז הקמתה, גדל השירות לכ-4,500 סוחרים פעילים ולמעלה מ-200 אלף לקוחות, כ־15 אלף משתמשים בתל אביב לבדה. לטלגראס יש 70 מנהלים ועוד עשרה ראשי ענפים שמנהלים בהתנדבות את הפעילויות השונות של הקהילה. כמו כן היא מפעילה אנשי תוכנה אשר עובדים על שדרוג הפלטפורמה. חלקם בעלי ידע בשפת התכנות פייתון, רקע בבסיסי נתונים והיכרות עם ממשק תכנות היישומים של טלגרם. אחד השדרוגים העיקריים של המתכנתים הללו הוא בוט המאפשר מענה אוטומטי לשאלות של חברים בקבוצות השונות. עם התרחבות הרשת, טלגראס אף החלה להציע מתן שירות בשבע שפות שונות. היקף הפעילות הגבוה והתחרותיות שעוררה הפלטפורמה הביאו לצניחה של עשרות אחוזים במחירי הקנאביס. בנוסף מציע השירות קבוצות לרכישת סמים פסיכדליים, קבוצה לדיונים על לגליזציה וקבוצת ביקורות על איכות החומר וחוויית השירות מכל סוחר. לדברי המייסד סילבר הוא איננו מתפרנס מהשירות, אם כי יש סוחרים המשלמים לו מרצונם כסוג של עמלה.

בספטמבר 2017 יצאה טלגראס במבצע "חפש את המטמון" במהלכו הוטמנו ברחבי העיר תל אביב 23 שקיות גראס אחריהן חיפשו מאות חובבי מריחואנה.

בפברואר 2018 דלף לרשת מאגר סוחרים חלקי של טלגראס. מדובר במאגר של כ-3,500 סוחרים שכולל פרטים מזהים וסרטונים מפלילים שלהם. מטלגראס הגיבו שמתכנת באתר הצליח לגנוב 1,500 משתמשים של מתפקדים, אך המערכת לא נפרצה.

סוחרים של הרשת המשיכו לעבוד במסגרות חיצוניות גם מגפת הקורונה בישראל. בעקבות הגבלות התנועה הם השתמשו בשליחים של חברות חוקיות כגון וולט ותן ביס, ואף התחפשו לשליחים בעצמם ואת העסקאות ביצעו באמצעות אריזות סטריליות עם מסכות וכפפות מיגון.

### פעילות ברשת

בנובמבר 2018 עמוד הפייסבוק של טלגראס נסגר עקב "עידוד לשימוש בסמים שמנוגד לכללי הקהילה של פייסבוק". בעמוד היו כ-25,000 לייקים. בנוסף העמוד של עמוס סילבר נחסם לתקופה של 30 ימים. בינואר 2019, בעקבות חסימת עמוד הפייסבוק, השיקה טלגראס אתר תוכן לציבור הרחב. האתר מאפשר חשיפה למידע על "עולם הקנאביס" בתחומים שונים, כולל פרסומי אקטואליה ומחקרים מדעיים בתחום. כמו כן האתר משמש כפלטפורמה להפצת אירועי תרבות, חברה וקהילה וכן הנעה לפעילות אקטיביסטית בקידום המעמד החוקי של הקנאביס בישראל. ב-12 במרץ 2019, יחד עם מעצר בכירי הארגון, האתר הוסר על ידי משטרת ישראל.

מאבק משטרתי
-----------

פקודת הסמים המסוכנים אוסרת שימוש או סחר בקנאביס ללא אישור משרד הבריאות. בשל כך, הקמת הרשת טלגראס מהווה עברה על החוק בישראל ונחשבת לעבירה פלילית. למרות הכרזת השר לביטחון פנים גלעד ארדן על שינוי האכיפה הפלילית הנהוגה והחלפתה במדיניות של אי הפללת הצרכנים, לא אושרה הצעת החוק בנושא. לדעת סילבר, טלגראס הוא פרויקט אידאולוגי שמהווה עליית מדרגה במאבק ללגליזציה של סמים קלים. לטענת משטרת ישראל מנגד, מדובר בארגון פשע ועל סילבר, אשר מתגורר בארצות הברית, הוטל צו מעצר בינלאומי. המשטרה אף חתמה על הסכם מיוחד עם עבריין שהואשם בסחר בסמים קשים, במהלכו תמחק שישה תיקים שעומדים תלויים נגדו והוא יקבל מענק של 80 אלף שקל, תמורת הפללה של סוחרי מריחואנה בטלגראס. למרות טענת עמוס דב סילבר כי למשטרה אין יכולת אכיפה משמעותית נגד טלגראס, סוחרי סמים נעצרו ואף הוגשו נגדם כתבי אישום.

מנגד, אנשי טלגראס חשפו ברשת את תמונותיהם של עשרות שוטרים סמויים. לצורך זיהוי שוטרים סמויים הם דרשו מכל אדם שרוצה לסחור ברשת להציג את תעודת הזהות שלו. הם השתמשו במערכת אגרון כדי לאמת שזהותו אמיתית ותואמת לפרטים. לאחר מכן ניצלו פרצה באתר "קרנות השוטרים", דרכה ניתן היה לזהות לפי תעודת זהות אם אותו אדם הוא שוטר או לא כל השוטרים שנחשפו בדרך זו פורסמו בקבוצת "בלשים נגד האנושות" שהוקמה על ידי שוטרת לשעבר שהחלה לסחור בטלגראס. הפרצה נחשפה על ידי ההאקר הלבן רן בר-זיק אשר דיווח עליה למשטרה.

ב-12 במרץ 2019, לאחר חקירה סמויה מאומצת שנמשכה כשנה וחצי, עצרה המשטרה 42 בכירי הארגון, בהם מנהל הארגון. פרקליטות המדינה הגישה כתבי אישום נגד 27 נאשמים במסגרת חקירת הפרשה.

באוגוסט 2021 פורסם כי עד המדינה בתיק טלגראס נתפס במבצע סייבר ללכידת עברייני מין ברשת, כשהזמין קטינים לביתו על מנת לקיים יחסי מין בתשלום עימם והוגש נגדו כתב אישום.

בספטמבר 2021 נחשף עוד כי עד המדינה גנב ממשטרת ישראל כ-400 אלף שקלים וסחר בסמים ובנשק בזמן היותו עד מדינה, בניגוד לחוק ולהסכמים עם משטרת ישראל, עדותו נפסלה.

ביקורת
------

טלגראס ספגה ביקורת רבה לא רק מצד המשטרה. ארגון הפצת הקנאביס 'המחתרת' פרסם הודעה לפיה הוא מתנגד למכירת סמים לבני נוער.

ביקורת רבה הגיעה גם מדובר צה"ל לאחר שפורסם כי הרשת משמשת חיילים להזמנת סמים לבסיסים צבאיים.

סגירה
-----

טלגראס נסגרה ב-23 ביוני 2023 אחרי 6 שנים של פעילות. סיבת הסגירה לא פורסמה, אך במגזין קנאביס העריכו שהדבר קרה כתוצאה מפעילות האקרים של מתחרים, שגרמה לסגירות חוזרות ונשנות של ערוצי הטלגרם של הקבוצה.

קישורים חיצוניים
----------------

* אתר האינטרנט הרשמי של טלגראס (הקישור אינו פעיל, 5 בנובמבר 2023)
* נועם כהן, ‏איומים, הרחקות והרבה כסף: הצד האפל שאתם לא מכירים בטלגראס, באתר "Time Out ישראל", 18 בינואר 2018
* אתר למנויים בלבד  אמיר שואן, מערכת העשבים, באתר "ידיעות אחרונות", 25 באפריל 2018
* אתר למנויים בלבד  אתי אברמוב ואיריס ליפשיץ קליגר, "ייקח למשטרה שנים להפיל את הדבר הזה", באתר "ידיעות אחרונות", 13 במרץ 2019
* אתר למנויים בלבד  שוש מולא, טלכלא, באתר "ידיעות אחרונות", 3 באפריל 2019
* שמעון איפרגן, ‏הזמינו את עמוס סילבר לחתונה בקייב. הוא לא חשד בכלום, באתר ‏מאקו‏, 10 באפריל 2019
* עמיר קורץ, מסלול הכסף של טלגראס נחשף: השיטה, העדויות וסימני השאלה, באתר כלכליסט, 9 ביולי 2019
* טלגראס, ברשת החברתית פייסבוק

* טלגראס, ברשת החברתית אקס (טוויטר)

הערות שוליים
------------

1. ↑  מגזין קנאביס, [/עד-הבית-הארגון-ישלח-לכם-קנאביס-תוך-60-דקו/ משלוחים עד הבית: 'הארגון' מבטיח קנאביס תוך 60 דקות], ‏26 במרץ 2017
2. 1 2  אירה אימרגליק‏, אפליקציית הסטלנים מחפשת עובדים: דרושים מתכנתים לטלגראס, באתר וואלה!‏, 24 באוקטובר 2017
3. ↑  אלה לוי-וינריב, ‏"סגרנו במכה אחת 30% מהסחר בסמים בישראל. ראשי טלגראס השתינו מהמקפצה", באתר גלובס, 12 במרץ 2019
  
 ניר שחק וגלעד טוקטלי, הסודות של טלגראס, סגן ניצב אבי מייברג, **ראש יחידת הסייבר הארצית בלהב 433**, בדקה 25:25, ‏20 בפברואר 2020
4. ↑  יניר יגנה‏, חדר לרשת: סוכן סמוי הפליל עשרות חשודים בסחר בסמים ב"טלגראס", באתר וואלה!‏, 11 בדצמבר 2018
5. 1 2  42 עצורים בחשד לחברות בארגון פשיעה של סחר בסמים, באתר משטרת ישראל, 12 במרץ 2019
6. ↑  מייסד טלגראס נחת בישראל, באתר ערוץ 7
7. ↑  דניאל דולב ומייקי לוי‏, בית המשפט קבע: טלגראס יכול להיחשב לארגון פשיעה, באתר וואלה!‏, 29 במרץ 2020
8. 1 2  עמוד טלגראס, הודעה על סגירת טלגראס, באתר פייסבוק, ‏23 יולי 2023
9. ↑  מגזין קנאביס, טלגראס ישראל: קניית קנאביס מעולם לא היתה קלה יותר, ‏3 באפריל 2017
10. 1 2  הגר שיזף, ראש ממשלת הסטלנים. ריאיון עם האיש ששינה את שוק המריחואנה בישראל, באתר הארץ, 18 בספטמבר 2017
11. ↑  יעל מרום, תוך שבוע: אלפים הצטרפו לזירת סחר פומבית בקנאביס, באתר שיחה מקומית, ‏02 באפריל 2017
12. ↑  גלעד טוקטלי ניר שחק, ‏הסודות של טלגראס, באתר ‏מאקו‏, 20 בפברואר 2020
13. ↑  גלעד טוקטלי ניר שחק, ‏הסודות של טלגראס, באתר ‏מאקו‏, 20 בפברואר 2020
14. ↑  מה זה טלגראס? (ארכיון)
15. ↑  מערכת Time Out, המדריך המלא לטלגראס: כך עשרות אלפי ישראלים מתארגנים על סמים, באתר Time Out, ‏30 באוקטובר 2017
16. ↑  דניאל פבר, דרושים: מתכנתים סטלנים עם רקע ב-Python, ‏29 באוקטובר 2017
17. ↑  מגזין קנאביס‏, חדש: איך מתארגנים בישראל? טלגראס אוטומטי לתיירים בשבע שפות, באתר וואלה!‏, 03 ביולי 2017
18. ↑  קורין אלבז־אלוש, מבצע שאכטה, באתר ynet, 28 בספטמבר 2017
19. ↑  עודד ירון, דיווחים: מאגר הסוחרים המלא של טלגראס דלף לרשת, באתר הארץ, 28 בפברואר 2018
20. ↑  דיווח: מאגר הסוחרים המלא של טלגראס הודלף; מנהלת לשעבר: "הם לא ישרדו את זה", באתר מעריב אונליין, 28 בפברואר 2018
21. ↑  אהרון גולדברג, עשן בזמן: הדילרים של טלגראס לא נותנים לקורונה לעצור אותם, מגזין Time Out, ‏12 באפריל 2020
22. ↑  אהוד קינן, ‏אין כיוון: עמוד טלגראס הועלם מפייסבוק, באתר ‏מאקו‏, 18 בנובמבר 2018
23. ↑  אבי אשכנזי‏, השר ארדן הודיע: "עוברים לאי-הפללה של צרכני סמים קלים", באתר וואלה!‏, 26 בינואר 2017
24. ↑  מגזין קנאביס, הכנסת דחתה את הצעת החוק לאי הפללה; צרכני קנאביס יישארו עבריינים, ‏8 במרץ 2017
25. ↑  התפלגות ההצבעה
26. ↑  ינון בן שושן, הדיל: מחיקת תיקי סמים קשים תמורת הפללת סוחרי טלגראס | ישראל היום, באתר ישראל היום, 6 בנובמבר 2017 12:37
27. ↑  דורון הרמן, "הצינור עם טל ברמן", "אין להם הרבה מה לעשות נגד טלגראס": מנהל קבוצת סוחרי קנאביס בטלגרם – נגד המשטרה, באתר nana10‏, 23 באוקטובר 2017
28. ↑  לירן לוי, המשטרה נלחמת ב"טלגראס": בת 20 מירושלים נעצרה, באתר ynet, 11 במאי 2017
29. ↑  אלון חכמון, ‏כתב אישום: מכר סמים לקטינים באמצעות אפליקציית טלגראס, באתר מעריב אונליין, 7 בנובמבר 2017  
מאור צור, אישום: מכרו סמים במאות אלפי שקלים - דרך אפליקציית "טלגראס", באתר nana10‏, 18 במאי 2017
30. 1 2  מגזין קנאביס‏, הסטלנים משיבים אש: תמונותיהם של עשרות שוטרים סמויים נחשפו ברשת, באתר וואלה!‏, 21 באוגוסט 2017
31. ↑  עמרי ברק - ישן, ‏פרצת האבטחה שמסכנת את השוטרים, באתר ‏מאקו‏, 27 בפברואר 2018
32. ↑  יהושע בריינר, מהלומה לטלגראס: ראש רשת הסחר בסמים ו-41 בכירים נוספים נעצרו, באתר הארץ, 12 במרץ 2019
33. ↑  none, ‏27 אישומים: "טלגראס - ארגון פשע", באתר ‏מאקו‏, 18 באפריל 2019
34. ↑  מגזין קנאביס, "חילול השם": 'המחתרת' נגד 'טלגראס', ‏24 בנובמבר 2017
35. ↑  "הצינור", "עישנתי עם מפקד שלי": חיילים מזמינים ב"טלגראס" סמים לבסיסי צה"ל, באתר nana10‏, 21 בנובמבר 2017
36. ↑  שי פרידמן, טלגראס – הסוף: אחרי 6 שנים הקבוצה הודיעה על סגירת הפעילות, באתר מגזין קנאביס, ‏24.7.23

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011295909805171

 |